**B. Osobitná časť**

**K čl. I**

# Navrhovanou právnou úpravou sa aktuálne vymedzenie postavenia a pôsobnosti Ústredia práce, sociálnych vecí a rodiny (ďalej len „Ústredie“) dopĺňa aj o pôsobnosť v oblasti realizácie projektov. V záujme jednoznačnosti sa navrhuje upraviť osobitne pôsobnosť v realizácii projektov zameraných na poskytovanie bezplatného poradenstva pre fyzické osoby pri riešení ich problémov s dlhmi a v realizácii projektov zameraných na poskytovanie bezplatného psychologického poradenstva a iného odborného poradenstva pre jednotlivca, pár a rodinu zameraného na prevenciu vzniku duševných porúch. Navrhované doplnenie utvára Ústrediu priestor na realizáciu projektov s konkrétnym zameraním pre všetkých obyvateľov Slovenskej republiky, t. j. nielen pre aktuálnych klientov súčasných pôsobnosťou vymedzených úsekov štátnej správy.

**K čl. II**

Účinnosť navrhovanej právnej úpravy sa vzhľadom na identifikované potreby obyvateľov Slovenskej republiky, ich prehlbujúcu sa zadlženosť, zvýšené napätie v domácnostiach, či prehlbovanie osobnostných kríz a predpokladané zhoršenie takýchto situácií v súvislosti s pandémiou ochorenia Covid-19 navrhuje k 1. augustu 2021.